Kažimír, Peter, poslanec NR SR (2010-11-04):
... to znamená aj nielen na systémovo významné banky, ale na všetky banky. Tento zákon je presne technicky tak postavený. Takisto je podľa Európskej únie potrebné sa vyhnúť dvojitému zdaneniu. Takisto ošetrujeme aj túto záležitosť. Ak chcem poukázať ešte na stanoviská nášho rezortu financií, tak žiada o to, aby tieto návrhy odrážali daňovú suverenitu daného členského štátu. To znamená, aby sa o daných poplatkoch rozhodovalo na národnej úrovni, čo, o čom máme práve možnosť dnes hovoriť. Je pravdou, že nie je na európskej úrovni vyriešený systém alokácie týchto prostriedkov. Ale z interného dokumentu dnešného ministerstva financií sa hovorí, že sa predbežne prikláňa k názoru, že príspevky by mali smerovať do štátneho rozpočtu, a teda uprednostňuje dané riešenie pred odvádzaním poplatkov do osobitne vytvorených rezolučných fondov. Pán predseda, možno budete mať spor a diskusiu aj v koalícii na túto tému, ale dnešný rezort financií sa prikláňa k riešeniu, že by tieto prostriedky mali aspoň dočasne plynúť do štátneho rozpočtu. Je v zásade, keď sa ocitnete, dámy a páni, v blízkosti šéfov našich bánk, tak zistíte, že sú to v zásade veľmi celkom sympatickí chlapíci, s ktorými sa veľmi dobre pije víno, ktorí sú v zásade sčítaní, sú to sčítaní a rozhľadení intelektuáli. Ale každý večer si líhajú do postele a každé ráno vstávajú s jednou myšlienkou ako splniť úlohu, a to raz ročne poslať svojim materským firmám plné vrecia peňazí. A, pán predseda, aj to, čo ste tu dnes porozprávali, je presne v duchu tohto myslenia. Je to vlastne v duchu starých, dobrých, koloniálnych zvyklostí, lebo sídla tých materských firiem nie sú ani v Košiciach, ani v Bratislave, ale sú vo Viedni, v Miláne, vo Frankfurte nad Mohanom, sú v Paríži, a ak sa oboznámite s informáciou, že Rakúsko pred dvoma týždňami ohlásilo takisto balíček skromnosti z dôvodu znižovania deficitu a oznámilo, že uvažuje so zavedením tzv. solidárneho odvodu z bilancie bánk, to znamená, že olúpi vo vašom slovníku banky o pol miliardy eur, tak sa dostaneme do tej situácie, že dividendy zo slovenských dcérskych spoločností, ktoré pôjdu do rakúskych materských firiem, tak časť týchto dividend nakoniec skončí v rakúskom štátnom rozpočte. Tak to, k tomuto vám gratulujem, lebo toto nám naozaj hrozí. Táto situácia je avizovaná rakúskym vicekancelárom, ktorý je mimochodom ľudovec, pán Josef Proll. Tento systém odvodov navrhuje Cameron, čo je pokiaľ viem, konzervatívec a nie socialista, takisto Anders Borg ich zaviedol, to je švédsky minister financií, takisto pravicový politik. Takže poprosím keby ste tento koncept nevnímali ideologicky, ale ako absolútny abstrakt k výsledku debaty na širokom európskom poli. Hovoríte o tom, že slovenské banky v zásade sa nepodieľali na tej kríze, ale cez svoje matky, cez svoje staré mamy sa systému dedičného hriechu na tejto kríze jednoznačne podieľali. Kto za ňu môže? Môže za ňu telocvikár v základnej škole alebo opravár obuvi alebo rozvedená matka s dvoma deťmi? Kto má väčší vzťah k situácii, k tomu marazmu ekonomickému, ktorý nastal v celej Európe? Ja musím poznamenať, ešte k tej otázke, prečo, lebo to je asi základná vaša ideologická mantra, prečo sme to nerobili minulé štyri roky? Aj pánovi Gálovi musím odpovedať, že život, napriek tomu, že sa to možno niektorým celoživotným poslancom nebude páčiť, ale život sa neráta na počty poslaneckých období, ani ekonomické cykly sa neriadia politickými cyklami, chvalabohu. A ak môžem poznamenať, no v rokoch 2009 a 2010 bol proste finančný sektor HNO zverou. To proste, to je proste pravda. Ale takisto musím podčiarknuť to čo sa udialo v legislatíve v roku 2007 a ja si dobre pamätám ako vtedajšej šéfke asociácie pani Regine Straka padol účes, keď sme navrhli nový spôsob zdaňovania hlavne opravných položiek, čo spôsobilo v roku 2008 zdvojnásobenie daňovej povinnosti z 3,8 mld. na 7,5 mld. Podiel bankového sektoru na dani z príjmov sa zvýšil zo 7 na 12 %. Takže pokúsim sa skončiť v časovom limite. Z toho všetkého čo tu bolo povedané som presvedčený, že ak budete odmietať tento zákon a neprejde do druhého čítania napriek tomu, že technicky je pripravený podľa najčerstvejších výsledkov európskych debát, môžete spochybňovať výšku odvodu, ale samozrejme, v konečnom dôsledku výšku toho odvodu by ste mali aj tak v druhom, treťom čítaní v rukách vy. Ak si uvedomíme, že o necelý mesiac sa tu budeme všetci dohromady handrkovať o desiatkach zákonov, ktoré budú mať vplyv na štátny rozpočet a vieme, že máme v lufte debaty okolo doplnkového dôchodkového poistenia, okolo dane z piva, čo sú záležitosti v desiatkach miliónov eur a tu je jeden koncept, ktorý má európske parametre, a ktorý sa dá naplniť bez toho, aby ten dopad bol všeobecný. Lebo naozaj, naozaj sa nedá povedať to, že zisk bánk je proste večný a je predpísaný. A ani sa nedá s týmto fenoménom bojovať tým spôsobom ako to robí dnešné ministerstvo financií, ktoré nenapísalo do programového vyhlásenia vlády ani riadok o ochrane spotrebiteľa, ktoré zrušilo odbor ochrany spotrebiteľov, zrušilo koncept ochrany spotrebiteľa. Čiže to je odpoveď aj na otázku ako v takých situáciách reagovať. Výsledkom je to, že ak ho odmietnete, tak do roka a do dňa, do roka a do dňa tu bude stáť Ivan Mikloš alebo nejaký jeho nástupca v jeho kresle s tým, že vám bude predkladať transpozíciu európskeho zákona úplne totožného zákona z hľadiska technických parametrov a otázkach odvodov, výšky odvodov o tom budete debatovať. Ak ho dnes odmietnete, len dokážete, že ste bank frendlich, bank frendlich koalícia, ktorá vyprodukovala bank frendlich vládu, ktorá má bank frendlich šéfa výboru pre financie a rozpočet. Ďakujem. (Potlesk.)